recursal/SuperWikiNEXT-32B huggingface dataset:
**חוגלה יוונית** (שם מדעי: ***Alectoris graeca***) היא מין של עוף מהסוג חוגלה, שבמשפחת הפסיוניים, והיא קרובתה של חוגלת סלעים החיה בישראל, ולעיתים קרובות מבלבלים בין שני המינים. היא חיה בטבע רק בדרום אירופה.

אורך החוגלה 33 עד 37 סנטימטרים בממוצע ומוטת כנפיה 46 עד 53 סנטימטרים בממוצע. משקל הנקבות 410 עד 650 גרם, ומשקל הזכרים 550 עד 850 גרם בממוצע. חוגלה זו דומה בכסות הנוצות לחוגלת הסלעים, אך לרוב מעט יותר כהה. רגליה אדומות והפנים בהירות ומוקפות בפסים שחורים רחבים. החוגלה היא מעופפת חלשה, ומעדיפה לרוץ במהירות ורק בשעת הצורך תעוף.

לרוב היא מצויה באזורים הרריים ופתוחים או בבתות צחיחות. היא ניזונה על הקרקע לרוב מזרעים ומחרקים. היא מקננת על פני הקרקע ומטילה 5 עד 21 ביצים.

מצב השימור של חוגלה זו מוגדר כקרוב לסיכון עקב צמצום בתי הגידול ועקב ציד יתר. 

האוכלוסייה של תת-המין האנדמי לסיציליה נמצאת בסכנת הכחדה עד כדי היעלמות סופית של תת-המין.

תת-מינים
--------

* *Alectoris graeca graeca* - מצוי ביוון, מזרח בוסניה, בולגריה והרי האפנינים באיטליה
* *Alectoris graeca saxatilis* - מצוי בדרום הרי האלפים ובמערב בוסניה
* *Alectoris graeca whitakeri* - אנדמי לאי סיציליה

קישורים חיצוניים
----------------

ויקישיתוף מדיה וקבצים בנושא **חוגלה יוונית** בוויקישיתוף
* חוגלה יוונית, באתר ITIS (באנגלית)
* חוגלה יוונית, באתר NCBI (באנגלית)
* חוגלה יוונית, באתר Animal Diversity Web (באנגלית)
* חוגלה יוונית, באתר GBIF (באנגלית)

הערות שוליים
------------

1. ↑  חוגלה יוונית באתר הרשימה האדומה של IUCN
**נמניה ניקוליץ'** (במונטנגרית: **Немања Николић**; נולד ב-1 בינואר 1988) הוא כדורגלן מונטנגרי המשחק בעמדת הקשר בקולובארה ובנבחרת מונטנגרו.

קריירה
------

ניקוליץ' התחיל את הקריירה שלו במחלקת הנוער של OFK בלגרד. כאשר סיים את גיל הנוער נרכש על ידי הכוכב האדום בלגרד ומיד לאחר מכן הושאל לזלטיבור וודה ובהמשך חזר לליגה המונטנגרית כאשר הושאל לגרבאלי. בעונת 2008/2009 חזר לכוכב האדום, עמה זכה בגביע הסרבי. בעונה שלאחר מכן הושאל לספרטק סובוטיצה. בקיץ 2011 עזב באופן רשמי את הכוכב האדום וחזר למועדון נעוריו, OFK בלגרד, בו שיחק שנה וחצי.

בינואר 2013 חתם ניקוליץ' בדינמו מינסק מליגת העל הבלארוסית, במדיה שיחק שנה וחצי וערך 74 הופעות בכל המסגרות, בהן כבש שמונה שערים. ביולי 2015 חתם בבאטה בוריסוב, עמה זכה באליפות בלארוס ובמדיה שיחק בשלב הבתים של ליגת האלופות. בסך הכל ערך 22 הופעות במדי הקבוצה בכל המסגרות, בהן כבש שלושה שערים.

ב-3 בפברואר 2016 הגיע ניקוליץ' לישראל וחתם לעונה וחצי בקבוצת הפועל תל אביב. ארבעה ימים לאחר מכן כבר פתח בהרכב הקבוצה בדרבי מול מכבי תל אביב, במשחק שהסתיים בתיקו 1–1. ב-19 במרץ 2016 כבש לראשונה במדי הפועל תל אביב, כאשר הבקיע צמד שערים בניצחון החוץ 3–0 על הפועל כפר סבא במסגרת המחזור הראשון של הפלייאוף התחתון בליגת העל. בסך הכל כבש שלושה שערים והוסיף ארבעה בישולים בעשר הופעות ליגה עד תום העונה. באוגוסט 2016 האריך את חוזהו בקבוצה לשנתיים נוספות, ומונה לקפטן הקבוצה. ב-14 בדצמבר 2016, עקב בעיות כלכליות אליהם נקלע המועדון, שוחרר ניקוליץ' מהקבוצה.

ב-10 בפברואר 2017 חתם בקבוצת ווז'דובאץ מליגת העל הסרבית. בנובמבר 2017 חזר לישראל וחתם בקבוצת הפועל רעננה. בינואר 2019 הוקפא לאחר החתמתו של מילוש זמאן, וב-23 במרץ 2019 חתם במינסק מליגת העל הבלארוסית.

ביולי 2019 חזר ניקוליץ' לווז'דובאץ. בקיץ 2020 חתם בטולזה סיטי הבוסנית.

ב-25 בינואר 2021, ניקוליץ' חתם בגריפצ'אר.

ב-15 ביולי 2021 ניקוליץ' חתם בקולובארה.

### נבחרת לאומית

ב-12 באוגוסט 2009 ערך ניקוליץ' את הופעת הבכורה שלו בנבחרת מונטנגרו, בניצחון 2–1 נגד ויילס. במשחקי מוקדמות יורו 2016 ערך ניקוליץ' ארבע הופעות, ובמוקדמות מונדיאל 2018 שותף בשני משחקים.

קישורים חיצוניים
----------------

ויקישיתוף מדיה וקבצים בנושא **נמניה ניקוליץ'** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* מיכאל יוכין ועמית גולדשטיין‏, ההשתלבות של נמניה ניקוליץ' בהפועל תל אביב, באתר וואלה!‏, 29 בפברואר 2016

הערות שוליים
------------

1. ↑  עמית גולדשטיין‏, הפועל תל אביב: נמניה ניקוליץ' חתם לשנה וחצי, באתר וואלה!‏, 3 בפברואר 2016
2. ↑  עמית גולדשטיין‏, הפועל תל אביב הודיעה: מרקו סימיץ' ונמניה ניקוליץ' שוחררו, באתר וואלה!‏, 14 בדצמבר 2016
3. ↑  תום נחום, ‏רשמית: זמאן חתם והוצג ברעננה, ניקוליץ' הוקפא, באתר ONE‏, 16 בינואר 2019
**צולל אמריקאי** (שם מדעי: *Aythya americana*) הוא מין ברווז מהסוג צולל החי באמריקה הצפונית.

אורך ברווז זה 37 ס"מ ומטת כנפיו עד 87 ס"מ. הוא בעל ראש וצוואר אדמדמים, עין צהובה גדולה, מקור לבן ורחב, חזה ואזור שת שחורים וכנפיים וזנב אפורים בהירים. הבטן לבנה. הנקבות חומות חיוורות עם ראש לבן ומקור אפור.

הצוללים חיים רוב זמנם במים מתוקים כמו אגמים וביצות מקנדה למרכז ארצות הברית. הצוללים חיים בחבורות קטנות. כשמם הם צוללים בעקבות מזון כמו רכיכות וחרקי מים וגם אחרי זרעים ואצות. 

צוללים אלה מקננים בין צמחי מים גדולים בסמוך לגדת הנהר והביצה. הם מקננים על הקרקעית בסמוך למים ומטילים בקן 5-7 ביצים. ואולם חלק מהצוללים מעדיפים להיטפל למיני ברווזים כמו לצולל גב-קנבס ולכמה מיני צוללים נוספים. במעשה זה הצולל יכול להגדיל התטולות שלו ולהפחית את טריפתם בידי טורפים כמו ראקונים או נחשים רעבים.

קישורים חיצוניים
----------------

ויקישיתוף מדיה וקבצים בנושא **צולל אמריקאי** בוויקישיתוף
* צולל אמריקאי, באתר ITIS (באנגלית)
* צולל אמריקאי, באתר NCBI (באנגלית)
* צולל אמריקאי, באתר Animal Diversity Web (באנגלית)
* צולל אמריקאי, בבסיס הנתונים ARKive (באנגלית)
* צולל אמריקאי, באתר האנציקלופדיה של החיים (באנגלית)
* צולל אמריקאי, באתר Internet Bird Collection (באנגלית)
* צולל אמריקאי, באתר GBIF (באנגלית)

הערות שוליים
------------

1. ↑  צולל אמריקאי באתר הרשימה האדומה של IUCN
**נורברטו דורוטאו מנדס** (בספרדית: **Norberto Doroteo Méndez**;‏ 5 בינואר 1923 – 22 ביוני 1998), או בכינויו **טוצ'ו**, היה כדורגלן ארגנטינאי, ששיחק בעמדת הקשר ההתקפי. מנדס זכור בעיקר כמלך השערים בכל הזמנים של טורניר הקופה אמריקה עם 17 שערים.

קריירה
------

מנדס במדי הורקאן
מנדס שיחק בקבוצות הורקאן, ראסינג קלוב וטיגרה. הוא זכה עם ראסינג קלוב שלוש פעמים בליגה הארגנטינאית בין השנים 1949–1951.
מנדס פעם צוטט אחרי פרישתו אומר כי בחייו היו שלוש אהבות גדולות: הוראקן הייתה חברתו, ראסינג אשתו ונבחרת ארגנטינה תשוקתו.

במדי נבחרת ארגנטינה מנדס ערך 31 הופעות בהן כבש 19 שערים. הוא זכה עימה בקופה אמריקה 1945 וסיים ככובש המצטיין עם 6 שערים, בצוותא להלנו דה פרייטס הברזילאי. בטורניר זה כבש שלושער בניצחון 1–3 על היריבה הגדולה ברזיל. שנה אחר כך, ארגנטינה זכתה שוב בקופה אמריקה עם ניצחון  
 0–2 במשחק המכריע על ברזיל. גם הפעם היה זה מנדס שכבש לזכותה את השערים. עם הזכייה הנוספת בקופה אמריקה 1947, והשלישית ברציפות, מנדס מחזיק בשיא כמלך שערי המפעל בכל הזמנים עם 17 שערים בצוותא לזיזיניו הברזילאי.

תארים
-----

הורקאן
* קופה אסקובר (2): 1942, 1943
* קופה בריטניקה: 1944

ראסינג קלוב
* אליפות ארגנטינה (3): 1949, 1950, 1951

נבחרת ארגנטינה
* קופה אמריקה (3): 1945, 1946, 1947
* קופה ליפטון: 1945
* קופה ניוטון: 1945

אישיים
* מלך השערים בקופה אמריקה: 1945

קישורים חיצוניים
----------------

ויקישיתוף מדיה וקבצים בנושא **נורברטו מנדס** בוויקישיתוף

* פרופיל, באתר National Football Teams
* נורברטו מנדס, באתר "Find a Grave" (באנגלית)

הערות שוליים
------------

1. ↑  Jonathan Wilson, **Angels With Dirty Faces: The Footballing History of Argentina**, Orion, 11 August 2016
**יבגני ולדימירוביץ' יבלונסקי** (בבלארוסית: **Яўген Уладзіміравіч Яблонскі**; נולד ב-10 במאי 1995 בצ'רוון בבלארוס) הוא כדורגלן בלארוסי המשחק בעמדת הקשר האחורי בקבוצת אריס לימסול מליגת העל הקפריסאית ובנבחרת בלארוס.

קריירת מועדונים
---------------

יבלונסקי גדל במחלקת הנוער של באטה בוריסוב. הוא ערך 180 הופעות ליגה בקבוצה הבוגרת של המועדון במסגרת ליגת העל הבלארוסית, בהן הבקיע עשרה שערים.

ב-25 בינואר 2022 חתם יבלונסקי באריס לימסול מליגת העל הקפריסאית. ב-31 בינואר ערך את הופעת הבכורה שלו במועדון, בהפסד 2-1 לא.א.ל. לימסול במסגרת המחזור ה-19 בליגה לעונת 2021/2022.

קריירה בינלאומית
----------------

ב-6 בספטמבר 2019 ערך יבלונסקי את הופעת הבכורה שלו בנבחרת בלארוס, בניצחון 2-1 על נבחרת אסטוניה במסגרת מוקדמות יורו 2020. ב-14 באוקטובר 2020 הבקיע את שער הבכורה שלו בנבחרת, בניצחון 2-0 על נבחרת קזחסטן במסגרת ליגת האומות 2020/2021.

תארים
-----

באטה בוריסוב
* אליפות בלארוס (5): 2014, 2015, 2016, 2017, 2018
* הגביע הבלארוסי (2): 2019/2020, 2020/2021
* הסופר קאפ הבלארוסי (3): 2015, 2016, 2017

קישורים חיצוניים
----------------

ויקישיתוף מדיה וקבצים בנושא **יבגני יבלונסקי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**עבדולֶיי וָאד** (**Abdoulaye Wade**; נולד ב-29 במאי 1926) הוא פוליטיקאי סנגלי שכיהן כנשיא סנגל השלישי. ואד נבחר לשלטון לאחר שנים ארוכות שבהן עמד בראש האופוזיציה.

ואד נולד במחוז קאבאמר שבסנגל. למד בבית הספר לאמנויות קונדורסה שבפריז, ובעל שני תוארי דוקטורט: במשפטים וכלכלה. בנוסף היה דיקן הפקולטה למשפטים וכלכלה באוניברסיטת דקר.

קריירה פוליטית
--------------

ואד רץ לראשונה לנשיאות סנגל בפברואר 1978, כשהוא עומד בראש המפלגה הדמוקרטית של סנגל. הוא קיבל 17.38% מקולות הבוחרים והפסיד לנשיא המכהן לאופולד סנגור, שעמד בראש המפלגה הסוציאליסטית ושלט במדינה ללא מצרים מאז היווסדה. ואד התמודד בבחירות גם בשנים 1983, 1988 ו-1993, ובשלושתן סיים במקום השני. במהלך השנים הללו נעשו ניסיונות מצד מפלגת השלטון לצמצם את כוחו הפוליטי של ואד, ובשל כך נעצר ואד מספר פעמים, ואף עבר להתגורר במשך שנתיים בפריז (1988-1990). 

בסיבוב הראשון בבחירות לנשיאות בשנת 2000 הוביל יורשו של סנגור, הנשיא המכהן עבדו דיוף, שקיבל 31% מקולות הבוחרים, אולם כיוון שלא השיג את הרוב הדרוש לבחירה בסיבוב יחיד התקיים סיבוב שני, ובו העבירו מרבית תומכיהם של מועמדי האופוזיציה את תמיכתם לוואד, והוא ניצח ברוב של 58.49%. לראשונה איבדה המפלגה הסוציאליסטית את שלטונה במדינה, ואד התמנה לנשיא סנגל ב-1 באפריל 2000. ואד ניצח בבחירות לנשיאות בפברואר 2007, בסיבוב הראשון, עם 55.9% מקולות הבוחרים, בפער גדול מהמקום השני, ונכנס לקדנציה השנייה שלו כנשיא סנגל ב-3 באפריל 2007. הוא כיהן בתפקיד במשך 5 שנים נוספות, שכן בעת כהונתו כנשיא תוקן החוק ונקבע כי נשיא סנגל יוכל לכהן בתפקידו למשך 5 שנים ולשתי קדנציות בלבד.

לקראת כינוס ארגון הוועידה האסלאמית שנערך בחודש מרץ 2008 ביצע ואד מספר מהלכים פוליטיים חדים אשר יועדו לחזק את מעמד בנו, כרים ואד, כמועמד מוביל לאחר סיום כהונתו של האב. צעדים אלו, בנוסף למשבר כלכלי עקב עליית המחירים בכלל ועליית מחירי האורז בפרט ותהליך העיור המואץ, גרמו לאי שקט פוליטי. כמו כן, השמועות על פרישתו של ואד האב, לאחר הוועידה האסלאמית, קיצוץ קרוב למחצית משרי הפרלמנט וצעדים נגד רוכלי הרחוב השאירו את ואד מבודד בזירה הפוליטית ובקרב העם. מתנגדיו הפוליטיים של ואד הצליחו לחשוף את התנהגויות לא חוקיות לכאורה של בנו כרים ואד בכלי התקשורת - הבליטו את זימונו לחקירה בנוגע לכספים שיועדו לוועידה האסלאמית ובכך קיעקעו את מינויו הרשמי לראש המועצה המחוקקת (תפקיד שהמכהן בו משמש גם כממלא מקום הנשיא). עקב כך, כרים התאמץ בהמשך להנמיך פרופיל ציבורי. 

השמועות על פרישתו של ואד הוזמו, וואד ניסה למצב עצמו כמתווך בסכסוכים עולמיים (הסכם בין צ'אד לסודאן שהושג במהלך הוועידה בתיווכו, שינוי החוקה כדי לאפשר העמדה לדין על פשעים נגד האנושות).
בשנת 2012 הובס בבחירות לנשיאות על ידי מאקי סאל.

קישורים חיצוניים
----------------

ויקישיתוף מדיה וקבצים בנושא **עבדוליי ואד** בוויקישיתוף
* תוצאות מערכות הבחירות בסנגל מכל הזמנים
* עבדוליי ואד, באתר אנציקלופדיה בריטניקה (באנגלית)

| נשיאי סנגל |
| --- |
| 

|  |  |
| --- | --- |
| לאופולד סדאר סנגור • עבדו דיוף • עבדוליי ואד • מאקי סאל | דגל סנגל |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007280206505171
* BIBSYS: 90882750
* BnF: cb12123195j (data)
* CANTIC: a10771785
* CiNii: DA06815583
* GND: 131991256
* ICCU: UBOV010283
* ISNI: 0000 0001 2117 2571
* LCCN: n90629342
* NTA: 067486479
* RERO: 02-A003952392
* SELIBR: 318402
* SUDOC: 029652413
* VIAF: 43769
* WorldCat: lccn-n90629342

 |
**גרגוריוס האחד עשר** (בלטינית: **Gregorius XI**), ששמו המקורי **פייר רוז'ה דה בופורט**, (בערך 1330 – 27 במרץ 1378) כיהן כאפיפיור, והיה אחד מאפיפיורי אביניון בין השנים 1370 ו-1378.

נולד למשפחת אצילים עשירה בטירה המשפחתית ברוזייה-ד'אגלטון בחבל לימוזן שבצרפת. היה אחיינו של האפיפיור קלמנס השישי שמינה אותו לקרדינל בגיל 18 בלבד. למד באוניברסיטה של העיר פרוג'ה שבאיטליה וקיבל תואר דוקטור לתאולוגיה. אחרי מות האפיפיור אורבנוס החמישי נבחר לאפיפיור ובחר לעצמו את השם גרגוריוס האחד עשר.

במהלך כהונתו ננקטו צעדים נמרצים נגד מעשים שהממסד הדתי ראה ככפירה, בגרמניה, אנגליה ומקומות אחרים באירופה. נעשה ניסיון לחולל רפורמציה במסדרים הנזיריים. תשע עשרה ההצעות של ג'ון ויקליף ושלושה עשר הסעיפים של ה"זאקסנשפיגל" גונו באופן רשמי על ידיו בשנת 1373.

קודמו של גרגוריוס האחד עשר, האפיפיור אורבנוס החמישי, מינה צרפתים רבים לשליחים ולמושלים בנחלות הכנסייה שבמרכז איטליה. צרפתים אלה שמצאו את עצמם בסביבה עוינת הקימו מבצרים לביטחונם. הם גבו מסים ללא אבחנה, התנהגו בעריצות ועוררו את זעמם של האיטלקים. ב-1375 פרץ מרד נגד הצרפתים באיטליה. קתרינה מסיינה דרשה מגרגוריוס האחד עשר לפטר את שליחי הכנסייה באיטליה. העיר פירנצה התייצבה בראש המרד. ב-1376 נראה היה כי האפיפיור איבד את שליטתו בנחלותיו שבמרכז איטליה. גרגוריוס האחד עשר האשים את אנשי פירנצה בהסתה למרד וציווה עליהם להישמע לשליחיו באיטליה. הוא הטיל עליהם חרם והכריז עליהם כפושעים. אנשי פירנצה הגיבו בהחרמת רכוש הכנסייה בעירם, עצרו ואף הוציאו להורג כמרים שהתנגדו להם, וביקשו מאנשי רומא להצטרף למרד. גרגוריוס האחד עשר הודיע לאנשי רומא שאם יישארו נאמנים לו, יחזיר את מושב האפיפיור מאביניון לרומא.

בינתיים שלח גרגוריוס האחד עשר שכירי חרב לאיטליה שביצעו שם מעשי אכזריות נוראים. בעיר ססאנה הם הרגו את כל התושבים: גברים, נשים וילדים. קתרינה מסיינה הביעה את הזדעזעותה באיגרת ששלחה לאפיפיור באביניון. פירנצה הזמינה את קתרינה להצטרף למשלחת אל גרגוריוס האחד עשר. קתרינה מסיינה הגיעה לאביניון, גינתה את השחיתות בחצר האפיפיור ודרשה ממנו להחזיר את מושבו לרומא. גרגוריוס האחד עשר הגיע לרומא ב-27 בינואר 1377, אך בגלל דאגה לביטחונו התיישב בעיירה אניאני שממזרח לעיר. שליחיו האיצו באוכלוסיית ערי איטליה להשלים עם הכנסייה. לבסוף הושגה פשרה והאפיפיור נכנס שוב לרומא ב-7 בנובמבר 1377.

מסעותיו של האפיפיור באיטליה גרמו לבריאותו להתערער. כאשר הרגיש כי מותו קרב עשה סידורים מתאימים לבחירת אפיפיור, ונפטר ברומא במרץ 1378. במקומו נבחר לאפיפיור אורבנוס השישי שהיה איטלקי וקבע את מושבו ברומא. בכך הגיעה לקצה "גלות אביניון" של האפיפיורים שנמשכה 68 שנה.

קישורים חיצוניים
----------------

ויקישיתוף מדיה וקבצים בנושא **גרגוריוס האחד עשר** בוויקישיתוף
* גרגוריוס האחד עשר, באתר אנציקלופדיה בריטניקה (באנגלית)
* גרגוריוס האחד עשר, באתר "Find a Grave" (באנגלית)

|  |  |  |
| --- | --- | --- |
| **הקודם**:**אורבנוס החמישי** | **אפיפיור(רשימת האפיפיורים)** | **הבא**:**אורבנוס השישי** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262060205171
* BIBSYS: 13039487
* BNE: XX1165968
* BnF: cb12111339x (data)
* CANTIC: a10557155
* GND: 11871869X
* ICCU: CFIV125098
* ISNI: 0000 0001 1631 2023
* LCCN: n79059155
* NLA: 61542059
* NLP: A2895984X
* NTA: 073377627
* SELIBR: 290260
* SNAC: w6m62pgs
* SUDOC: 029499070
* Trove: 1843431
* ULAN: 500355721
* VcBA: 495/14528
* VIAF: 44329137
* WorldCat: lccn-n79059155

 |
**ישיבת חכמי לב** היא ישיבה תיכונית חרדית בירושלים, שנפתחה ב-א' באלול תשע"ג, 7 באוגוסט 2013.

רקע
---

את היוזמה להקמת הישיבה החל הרב בצלאל כהן בזמן לימודיו ב"בית הספר למנהיגות חינוכית" של מכון מנדל למנהיגות, בסיום לימודיו שם הוא חבר לאגודה לקידום החינוך אשר ראתה גם כן חשיבות רבה בהקמתה של הישיבה עבור הציבור החרדי.

את הצורך בהקמת הישיבה הוא זיהה בעובדה שבפני מרבית הבנים בוגרי החינוך היסודי החרדי (תלמוד תורה), עומדת בדרך כלל עם סיום לימודיהם בכיתה ח' (החינוך היסודי החרדי הוא בשכבות א'-ח') אופציה נורמטיבית אחת של המשך ב"ישיבה קטנה" (שכבות ט'-י"א) שבה לומדים לימודי קודש בלבד. הוא ביקש ליצור אלטרנטיבה, שתאפשר לנער החרדי לבחור בין מסלול הדורש התמסרות מוחלטת ללימוד תורה, לבין מסלול המאפשר שילוב של לימודי קודש ברמה גבוהה עם לימודים כלליים במגוון מקצועות עד הגשה לבגרות.

הישיבה נועדה לספק מענה לנערים חרדים המעוניינים בשילוב של לימודי קודש עם לימודים כלליים עד זכאות לבגרות מליאה, תוך שמירה על רמה דתית-רוחנית גבוהה כמקובל בעולם הישיבות החרדי. ישיבות תיכוניות-חרדיות פונות לנערים מבתים חרדיים מודרניים ואינן מתאימות למרבית בוגרי בית ספר עממי חרדי. בהקמת הישיבה נקבעו שלושה יעדים: 1. השלמת פערים לימודיים במקצועות הליב"ה עבור בנים בוגרי החינוך החרדי שלא למדו אנגלית וידיעותיהם בחשבון ובמקצועות כלליים נוספים הן ברמה נמוכה. 2. התאמה תרבותית לנערים חרדים מכלל החוגים והעדות בקהילה החרדית. 3. עלות שכר לימוד בהישג יד של משפחה חרדית רגילה.

על הישיבה
---------

הישיבה נפתחה בתחילת שנת הלימודים תשע"ד עם כיתה אחת במודל של "בית ספר צומח". עם תלמידים בשיעור א' (כיתה ט'), התפתחה למוסד ארבע-שנתי (ט'-י"ב), ובשנת הלימודים תשע"ט נפתחה בה כיתת מכינה.

הלימוד לפני הצהריים מוקדש ללימודי גמרא ולמקצועות קודש נוספים, ולימודי אחר הצהריים ללימודים תיכוניים. תוכנית הלימודים כוללת: תלמוד, תושב"ע, תנ"ך, היסטוריה, אנגלית, מתמטיקה, מדעים, של"ח, לשון, חינוך גופני ומחשבת ישראל. התלמידים ניגשים לבחינות הבגרות ורובם המכריע מגיע לזכאות לתעודת בגרות.[דרוש מקור]

צוות הישיבה כולל ראש ישיבה, מנהל תיכון, ר"מים, מורים מקצועיים, יועץ חינוכי, עובד סוציאלי ומדריכי פנימייה, הצוות מקבל הדרכה מקצועית ופדגוגית מאנשי מקצוע בעזרת האגודה לקידום החינוך שהישיבה בבעלותה.

בשנת תשע"ט התפטר הרב בצלאל כהן מראשות הישיבה ובמקומו מונה לתפקיד הרב יוני הוכמן.

הישיבה ממוקמת, נכון ל-2021, בשכונת בית וגן בירושלים.

קישורים חיצוניים
----------------

* ישיבת חכמי לב, באתר "אגודה אחת"

* ריאיון עם הרב בצלאל כהן, באתר "אגודה אחת", 17 ביולי 2013

* אתר האגודה לקידום החינוך
* חנני ברייטקופף, ‏ניצחון להתנגדות החרדית? ישיבת 'חכמי לב' משנה מגמה, באתר כיכר השבת, 13 במאי 2020
* ישיבת חכמי לב, ברשת החברתית פייסבוק
**חיוב אישי** הוא קנס שמטיל משרד הפנים על נושא משרה או נבחר ציבור ברשויות המקומיות, בגין הוצאה שלא כדין של כספים מקופת הרשות המקומית. הקנס מוטל מכוח סעיף 221 לפקודת העיריות וסעיפים 33 ו-34 לפקודת המועצות המקומיות. סמכות דומה חלה ביחס לרשויות מקומיות ביהודה ושומרון.

כאשר מתעורר חשד לחריגה כזו, הוא מובא לדיון בפני הוועדה לחיוב אישי, והמלצת הוועדה מועברת לאישור מנכ"ל משרד הפנים או הממונה על המחוז במשרד הפנים.

במשך שנים רבות הייתה הסמכות שניתנה למשרד הפנים בעניין זה בגדר אות מתה. בפסק דין בעתירה לבג"ץ בנושא זה נאמר: "וראוי גם ראוי שהממונה יעשה שימוש בסמכות המוקנית לו בסעיף זה למען תקוים ביקורת יעילה ומועילה על הפעולות הכספיות של הרשות המקומית ולמען ההקפדה על סדרי מינהל תקינים". הסוגיה עלתה פעם נוספת בפסק דין בעניין עתירה נגד ראשי המועצה המקומית מנחמיה, שבו נאמר: "השימוש בסמכות זו חייב, מצד אחד, להיעשות בזהירות, רק לאחר בירור יסודי של העובדות ובהתחשב גם בנסיבות ובאילוצים שבהם פעלו אלה שהוציאו או שהרשו את ההוצאה ובשיקול שלא להרתיע מועמדים רציניים ומתאימים מלקבל על עצמם תפקיד ציבורי כפוי טובה. אך מצד שני, אל לו לבעל הסמכות לנהוג יתר סלחנות בהפעלת סמכותו זו.".

בשנת 2001 גיבש משרד הפנים נוהל לחיוב אישי בשלטון המקומי, וזה פורסם בחוזר מנכ"ל ובהנחיות היועץ המשפטי לממשלה. בהמשך הוקמה הוועדה לחיוב אישי, שתפקידה לבחון מקרים של הוצאה שלא כדין ולהמליץ על חיוב אישי של האחראים לה. בראש הוועדה עמד השופט בדימוס ורדימוס זיילר. עם פטירתו מונה עו"ד עדן בר טל ליו"ר הוועדה.

משרד הפנים הציג את מטרות הוועדה לחיוב אישי:

* ליצור בקרב אילו עליהם חל דין החיוב האישי גורם הרתעה שימנע התעלמות מחובתם כנאמני ציבור לפעול בכספי הציבור בדרך תקינה.
* להבהיר שהוראות הדין הדנים בחיוב אישי הן בתוקף מלא, חרף אי עשיית השימוש בהם שנים ארוכות והכל לצורך מניעת בזבוזים ופעילות לא תקינה בכספי ציבור.
* לגרום לתיקון ליקויים ולצמצום נזקים.

קישורים חיצוניים
----------------

* חיוב אישי, באתר משרד הפנים
* רוני בלנק וגדעון זעירא, ‏עדכון בנושא בקשת המידע על חיוב אישי בשלטון המקומי, באתר מרכז המחקר והמידע (ממ"מ) של הכנסת, 13 ביוני 2018
* המלצות הוועדה לחיוב אישי והחלטות הגורמים המוסמכים, באתר משרד הפנים
* חיוב אישי בשלטון המקומי, באתר מבקר המדינה, 13 באוקטובר 2010

הערות שוליים
------------

1. ↑  בג"ץ 89–1065 יעקב גולני נ' מר דב שיש - הממונה על מחוז המרכז במשרד הפנים, ניתן ב-2 בינואר 1991
2. ↑  בג"ץ 91–2937 יהודה טרייסטר נ' בני שליטא, ראש המועצה המקומית מנחמיה, ניתן ב-9 ביוני 1993
3. ↑  נוהל לחיוב אישי של נושאי משרה ברשות מקומית, חוזר מנכ"ל מס' 5/2001], משרד הפנים, 12 בספטמבר 2001
4. ↑  לחיוב אישי של נושא משרה ברשות מקומית, הנחיות היועצת המשפטית לממשלה
5. ↑  אתר למנויים בלבד רויטל חובל, השר סער מינה עו"ד במקום שופט לתפקיד ראש הוועדה לחיוב אישי, באתר הארץ, 7 באוקטובר 2013
6. ↑  חיוב אישי, באתר משרד הפנים
**תומר אור** (נולד ב-26 בספטמבר 1978 בחיפה) הוא סייף עבר ישראלי, התחרה בסגנון רומח.

ביוגרפיה
--------

אור החל להתאמן בסיוף בגיל 8, בהפועל חיפה בהדרכתו של אודי כרמי. בגיל 20 זכה באליפות העולם לנוער שנערכה בוונצואלה. מאז, התקדם בדירוג העולמי ובשנת 2001 עלה בתוך שנה אחת מהמקום ה-70 למקום חמישי. מאוחר יותר חלה נסיגה ביכולתו, והוא לא השתתף באולימפיאדת אתונה ב-2004. לקראת סוף העשור שוב רשם הישגים מרשימים. בין היתר, זכה במדליית הארד בתחרות שנערכה בטוקיו במאי 2007, במסגרת סבב גביע העולם.

במרץ 2008 סיים במקום ה-11 בתחרות שנערכה בסנקט פטרבורג במסגרת סבב גביע העולם, ובכך הבטיח את השתתפותו באולימפיאדת בייג'ינג. בכך, היה לישראלי הראשון שמייצג את ישראל במשחקים האולימפיים בתחרויות הסייף לגברים מאז אולימפיאדת לוס אנג'לס (1984). באולימפיאדה עצמה הודח לאחר הסיבוב הראשון.

בשנת 2010 עבר תומר לניו יורק והחל לאמן שם. סייפת שאימן זכתה באליפות המכללות בשנת 2012.

בתחילת שנת 2014 חזר תומר לארץ והחל להתאמן יחד עם המאמן בלוה אוהד. לאחר שלא התחרה שנתיים עקב פציעות, סיים תומר במקום החמישי באליפות אירופה שנערכה בשטרסבורג, צרפת, הישג שהכניס אותו חזרה לסגל האולימפי ולמירוץ לאולימפיאדת ריו.

תומר אור זכה אחד עשר פעמים ברציפות באליפות ישראל בסיף רומח.

בשנת 2015 השיג תומר את הקריטריון הישראלי לאולימפיאדת ריו, בזכות הגעתו לשלב רבע גמר באליפות העולם, אך לא הצליח להשיג את הכרטיס הישראלי היחיד לתחרות ההזדמנות האחרונה לקבלת הקריטריון הבינלאומי. בחודש מאי 2016 הודיע אור על פרישה מסיוף בגיל 36 ועל רצונו להיות מאמן לאומי בתחום.

תומר בוגר לימודי משפטים ומנהל עסקים במרכז הבינתחומי הרצליה.

קישורים חיצוניים
----------------

ויקישיתוף מדיה וקבצים בנושא **תומר אור** בוויקישיתוף

* תומר אור, באתר olympedia.org
* תומר אור, באתר התאחדות הסיף הבין-לאומית
* ניר שועלי, אור של כוכבים: הכישרון הגדול של עולם הסיוף הישראלי, באתר nrg‏, 28 במאי 2008

הערות שוליים
------------

1. ↑  אורן אהרוני, תומר אור פרש: "רוצה להיות מאמן לאומי", באתר ynet, 28 במאי 2016

|  משלחת ישראל לאולימפיאדת בייג'ינג (2008)  |
| --- |
| אתלטיקה **אתלטיקה** | אלכס אברבוך • איתי מגידי • היילה סטאין • ניקי פאלי |
| ג'ודו **ג'ודו** | אריק זאבי • גל יקותיאל • אליס שלזינגר |
| התעמלות אמנותית **התעמלות אמנותית** | נבחרת ישראל בהתעמלות אמנותית (אלונה דבורניצ'נקו, רחלי ויגדורצ'יק, ורוניקה ויטנברג, מריה סבנקוב, קטיה פיסצקי) • נטע ריבקין • אירה ריסנזון |
| התעמלות **התעמלות מכשירים** | אלכס שטילוב |
| טאקוונדו **טאקוונדו** | בת אל גטרר |
| טניס **טניס** | ציפי אובזילר • יוני ארליך • שחר פאר • אנדי רם |
| סיף **סיף** | תומר אור • דלילה חטואל • נעם מילס |
| קיאק **קיאק** | מיכאל קולגנוב |
| קליעה **קליעה** | דורון אגוזי • גיא סטריק • גיל סימקוביץ' |
| שחייה **שחייה** | תום בארי • גיא ברנע • אניה גוסטומלסקי • אלון מנדל • גל נבו • איתי צ'מה • נמרוד שפירא בר אור |
| שחייה אמנותית **שחייה אמנותית** | אנסטסיה גלושקוב • אינה יופה |
| שיט **שיט** | נופר אדלמן • ורד בוסקילה • אודי גל • מעין דוידוביץ' • מדליית ארד לשחר צוברי שחר צוברי • ניקה קורניצקי • גידי קליגר |
הרב **מיכאל עמוס** (נולד ב-12 בדצמבר 1954) הוא רב ודיין חרדי-ישראלי, המכהן החל מיולי 2016 כדיין בבית הדין הרבני הגדול בירושלים. קודם לכן כיהן כדיין וכאב בית דין בנתניה. כמו כן, מכהן כרב שכונות קריית מנחם ועיר גנים בירושלים.

ביוגרפיה
--------

גדל בטבריה במשפחה דתית לאומית. למד בישיבה התיכונית בעיר, ולאחר גמר הלימודים החל ללמוד בישיבת הכותל. שרת במסגרת ההסדר כחובש קרבי בחטיבה 7 של חיל השריון, ולחם במלחמת יום הכיפורים. לאחר נישואיו, החל ללמוד בכולל לדיינות בישיבת הכותל, אך בהמשך עבר למכון אריאל שם סיים את לימודי הדיינות. בסופם שינה את אורח חייו לחרדי. התמקצע בלימודי חושן משפט אצל הרב זלמן נחמיה גולדברג ואבן העזר אצל הדיין הרב יוסף כהן. בשנת 2000 נבחר לכהן כדיין בבית הדין הרבני בנתניה, ובשנת 2010 מונה לאב בית דין. בשנת 2014 מונה לכהן במינוי זמני בבית הדין הרבני הגדול. ביולי 2016 התמנה במינוי קבוע לתפקיד. בשבתו כדיין, חידש את החליצה לאיטר רגל, ע"פ פסיקת רבי יוסף קארו, לאחר כשבעים שנה שלא בוצע הליך זה בבתי הדין הרבניים, מהלך שזכה להסכמת הרבנים עובדיה יוסף, שלמה משה עמאר וציון בוארון.
בעקבות אסון התרסקות המטוס באתיופיה ישב הרב עמוס בבית דין מיוחד שהתיר את עגונות הרוגי המטוס

  

מכהן כרב שכונות קריית מנחם ועיר גנים בירושלים, שם מפעיל מרכז רוחני הכולל בית כנסת וכולל דיינות.

מפסיקותיו
---------

* התיר לבעל לשאת אשה שנייה בניגוד לחרם דרבנו גרשום, כאשר האשה הראשונה לוקה בשיטיון.

קישורים חיצוניים
----------------

* פסקי דין של הרב מיכאל עמוס, באתר "דין תורה".
* פסקיו בבית הדין הגדול באתר דעת.

הערות שוליים
------------

1. ↑  מרדכי גרוזמן, לא פה ולא שם: רב שמונה לדיין בגלל מסלול חייו, באתר nrg‏, 13 ביולי 2016
2. ↑  מינוי דיין לכהונה בפועל בבית הדין הרבני הגדול, ילקוט הפרסומים 6804, 2014, עמ' 5568
3. ↑  שלמה פיוטרקובסקי, שלושה דיינים ציוניים בבית הדין הגדול, באתר ערוץ 7, 12 ביולי 2016
4. ↑  משה ויסברג, הנבחרים: הכירו את תשעת הדיינים החדשים, באתר בחדרי חרדים, ז' בתמוז תשע"ו
5. ↑  גדי דויטש, ‏אסון התרסקות המטוס באתיופיה: "על משפחות הישראלים לשבת עליהם שבעה", באתר מעריב אונליין, 31 במרץ 2019
6. ↑  רשימת רבני השכונות באתר המועצה הדתית ירושלים
7. ↑  היתר לשאת אשה שנייה כאשר האשה הראשונה לוקה בדמנציה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397163605171

 |
**נועם נאמן** (נולד ב-26 ביוני 1987) הוא אתלט ישראלי, אלוף ישראל בריצת 3000 מטר מכשולים. הוא בעל התוצאה השלישית בטיבה של ספורטאי ישראלי במקצוע זה בכל הזמנים ובעל מדליית ארד מהמכביה השמונה-עשרה (2009) בריצת 1500 מטר.

ביוגרפיה
--------

נועם נאמן גדל במזכרת בתיה. בכיתה י' נרשם למבחנים למרוצי שדה בית ספריים והחל להשתתף בתחרויות ריצה. הריצה שמשכה אותו יותר מכל הייתה ריצת 3000 מטר מכשולים, ומאז 2004 הוא מודרך בידי אביו, עמית נאמן, שהיה בעבר שיאן ישראל בחצי מרתון.

נאמן לא עבר את המסלול הרגיל שעוברים ספורטאים מצטיינים בישראל. הוא ויתר על מעמד של ספורטאי מצטיין והתגייס לקורס טיס. לאחר שנשר משם היה מדריך כושר ביחידת מגלן. כמו כן, לאחר שהשתחרר מצה"ל, לא התרכז נאמן באימוני הריצה באופן בלעדי אלא נרשם ללימודי הנדסת אווירונאוטיקה וחלל בטכניון. רק בתחילת שנת 2014, לאחר שסיים את לימודיו, הפך נאמן לאתלט במשרה מלאה. במהלך שנה זו הלכו תוצאותיו והשתפרו, וכיום תוצאתו הטובה ביותר היא גם התוצאה השלישית בטיבה בישראל בכל הזמנים.

בתחרויות האתלטיקה של המכביה השמונה-עשרה שנערכו ביולי 2009 זכה נאמן במדליית ארד, בריצת 1500 מטר בתוצאה של 3:56.77 דקות, אחרי ימר גטהון מישראל (3:53.39 דקות) ואסמרו אררו מישראל (3:55.07 דקות).

בשנת 2013 התחרה נאמן באוניברסיאדת קאזאן, וסיים במקום החמישי. 

בתחרות שנערכה בדסאו גרמניה ב-11 ביוני 2014 קבע נאמן בריצת 3000 מטר מכשולים שיא אישי חדש של 8:38.15 דקות. באליפות אירופה באתלטיקה שנערכה בציריך שווייץ באוגוסט אותה שנה הוא סיים במקום ה-22 בריצת 3000 מכשולים בתוצאה של 8:45.33 דקות.

שיאים אישיים
------------

* ריצת 1500 מטר: 3:48.41 דקות (2009)
* ריצת 3000 מטר מכשולים: 8:37.23 דקות (2017)
* ריצת 10,000 מטר: 29:52.15 דקות (2009), תל אביב, ישראל

קישורים חיצוניים
----------------

* נועם נאמן באתר IAAF (התאחדות האתלטיקה הבינלאומית) (באנגלית)
* נועם נאמן, באתר איגוד האתלטיקה בישראל
* אתר למנויים בלבד אורי טלשיר, נועם נאמן הוא מהנדס חלל שממריא על המסלול, באתר הארץ, 5 באוגוסט 2014

הערות שוליים
------------

1. ↑  50 הטובים בכל הזמנים - ריצת 3000 מטר מכשולים, באתר איגוד האתלטיקה בישראל
פירוש נוסף ערך זה עוסק בקדוש נוצרי. אם התכוונתם למשמעות אחרת, ראו לוקאס (פירושונים).

**לוקאס** או **לוקא** הוא קדוש נוצרי לו מיוחסים הספר השלישי והחמישי בברית החדשה, הבשורה על-פי לוקאס ומעשי השליחים. יחד עם מרקוס ומתי הוא נחשב לאחד ממחברי הבשורות הסינופטיות. מת בשנת 80 לערך בתבאי שבבויאוטיה.

מלבד הספרים המיוחסים לכתיבתו בהם אינו נזכר בשמו, לוקאס נזכר בברית החדשה ב-3 מאגרותיו של פאולוס: האיגרת השנייה אל טימותיוס, האיגרת אל הקולוסים והאיגרת אל פילמון, בהן הוא מוזכר על ידי פאולוס כרופא וכחברו לעבודת הפצת הבשורה. 

על פי המסופר בכתבי הקודש הנוצריים, לוקאס, שנולד באנטיוכיה היה רופא במקצועו, ובן לווייתו של פאולוס. לוקאס התלווה אל פאולוס למקדוניה ולאחר מכן לרומא. עם זאת, חוקרים מודרניים מטילים בכך ספק: תוכנם של שני הספרים המיוחסים ללוקאס אינם מעידים על היכרות אישית עם אדם שהכיר את ישו. 

על פי המסורת הנוצרית נחשב לוקאס לאיקונוגרף ולצייר הראשון של מרים, אם ישו ושל ישו עצמו הנמצא בזרועותיה.

הכנסייה הקתולית מציינת את יום חגו ב-18 באוקטובר והוא נחשב לקדוש מגן של הציירים, הרופאים והמנתחים. באיקונוגרפיה הנוצרית מסומל לעיתים קרובות על ידי שור מכונף.

קישורים חיצוניים
----------------

ויקישיתוף מדיה וקבצים בנושא **לוקאס** בוויקישיתוף
* הבשורה על פי לוקאס
* לוקאס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007601366605171
* BIBSYS: 90108180
* BNE: XX1008196
* BnF: cb11947695j (data)
* GND: 118575198
* ISNI: 0000 0004 4458 4626
* LCCN: n50082065
* MusicBrainz: 0c9f3966-66c7-4f03-bc48-9e098bfaac00
* NKC: jn20000720155
* NLP: a0000001009745
* NSK: 000120622
* NTA: 068830467
* SELIBR: 332965
* VIAF: 305863610
* WorldCat: viaf-128165029

 |
**פיוטר קונסטנטינוביץ' לשצ'נקו** (ברוסית: **Пётр Константинович Лещенко**;‏ 14 ביוני 1898 – 16 ביולי 1954) היה זמר אסטרדה רוסי ורומני ממוצא צועני-אוקראיני, מהבולטים ביותר במחצית הראשונה של המאה ה-20.

ביוגרפיה
--------

קריירת הסולו של לשצ'נקו התחילה כשהיה בן 32. מאז שנת 1926, במשך שנתיים, מסייר לשצ'נקו באירופה ובמזרח התיכון. לאחר הסיור חזר לרומניה ועבד זמן מה בתיאטרון "תיאטרול נוסטרה", אך עד מהרה עזב למדינות הבלטיות, אחר כך לאוקראינה, שם הופיע במסעדות שונות.

בסוף שנת 1931 הכיר הזמר את המלחין הבולט אוסקר סטרוק, שכתב לחנים פופולריים בסגנון טנגו ופוקסטרוט, כמו גם שירי פופ ורומנטיקה רגשית. לפי הצעת סטרוק, לשצ'נקו מקליט את קולו לראשונה. תקליטים עם השירים "עיניים שחורות" (Чёрные глаза) של אוסקר סטרוק), "רפסודיה כחולה" (Синяя рапсодия), "ספר לי למה" (Скажите, почему), ובהמשך "טטיאנה" (Татьяна), "מירנדה" (Миранда) ו"נסטיה יגודקה" (Настя-ягодка) מתפרסמות.

ההצלחה של שירים אלה מובילה לכך שללשצ'נקו מציעים חוזה לסניף הרומני של חברת התקליטים הבריטית קולומביה, שאיתה הקליט מעל 80 תקליטים. כמו כן, יצירות פורסמו על ידי חברות תקליטים אחרות - פרלופון הגרמנית, Electrecord הרומנית, Bellaccord הלטבית.

הקלטת קול מעלה את תהילתו של לשצ'נקו, והוא מסייר הרבה לא רק בבסרביה, אלא גם מופיע באולמות הטובים ביותר של וינה, לונדון, ריגה, קישינב. ואז מתיישב הזמר ומשפחתו בבוקרשט, שם פתח מסעדה.

בסוף 1941 נתן הסולן מספר קונצרטים באודסה שנכבשו על ידי הכוחות הרומניים באולם המרכזי של מלון בריסטול. לשצ'נקו התעלם מצו צבאי ראשון, נכנס לקבוצה אמנותית ושוחח עם החיילים. אחרי הצו השני, לשצ'נקו ניגש לקו החזית בחצי האי קרים, שם שירת במטה הצבא הרומני והיה אחראי על הקנטינה.

עם כניסתו של הצבא הסובייטי, יחד עם אשתו ורה, הוא שר בבתי חולים, זרועות ומועדוני קצינים. מאז קיץ 1948 הזוג מופיע בבתי קפה ובתי קולנוע שונים בבוקרשט, ואז מוצאים עבודה בתיאטרון חדש.

קישורים חיצוניים
----------------

ויקישיתוף מדיה וקבצים בנושא **פיוטר לשצ'נקו** בוויקישיתוף

* פיוטר לשצ'נקו, במסד הנתונים הקולנועיים IMDb (באנגלית)
* פיוטר לשצ'נקו, באתר MusicBrainz (באנגלית)
* פיוטר לשצ'נקו, באתר Discogs (באנגלית)
* פיוטר לשצ'נקו (1898-1954), דף שער בספרייה הלאומית

הערות שוליים
------------

1. ↑  Leschenko, Petr, mus-col.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007377872905171
* BNE: XX1719122
* BnF: cb13993613q (data)
* CiNii: DA16118440
* GND: 119254344
* ISNI: 0000 0001 0654 4234
* LCCN: no95034999
* MusicBrainz: 6255b6b6-2798-440e-969f-048ec20c04c8
* NTA: 097863815
* SNAC: w6hm79p1
* SUDOC: 114964238
* VIAF: 56805873
* WorldCat: lccn-no95034999

 |
לוח זיכרון במרתף השואה, הר ציון, ירושלים
**חוז'לה** (בפולנית: **Chorzele**) היא עיירה במחוז פשאסניש שבפרובינציית מזוביה בפולין, בה התקיימה עד השואה קהילה יהודית גדולה.

תולדות היישוב
-------------

חוז'לה נזכרת לראשונה בשנת 1472, ובשנת 1542 הוענקו לה זכויות עיר. באמצע המאה ה-17 נהרסה העיירה כתוצאה מפלישת האימפריה השוודית. בחלוקת פולין בשנת 1795 נכללה העיירה בשטח פרוסיה, ובשנת 1815 נכללה בתחום פולין הקונגרסאית.

חיבור העיירה למסילת הברזל בסוף המאה ה-19 האיץ את התפתחותה. עם זאת, בשנת 1898 פגעה בה שרפה גדולה, שבלמה התפתחות זאת.

יהודי חוז'לה
------------

תחילת התיישבות היהודים בעיירה הייתה במאה ה-18, ובמחצית השנייה של המאה ה-19 התקיימה במקום קהילה עצמאית, עם נציגות בולטת לחסידים. בשנת 1900 הוקם בעיירה חוג ציוני ראשון. במהלך הכיבוש הגרמני של העיירה במהלך מלחמת העולם הראשונה, נערכו ביהודיה פרעות בידי איכרים מהסביבה. עם כניסת החיילים הפולנים לעיירה, ביצעו אלו מעשי התעללות, ביזה ורצח ביהודיה.

בין מלחמות העולם התגברה הפעילות הציונית בעיירה, לצד פעילות של אגודת ישראל, ונוסד בה בית ספר עברי. בתקופה זו נמנו בעיירה 928 יהודים, קרוב למחצית מתושביה. בשנות השלושים של המאה ה-20 סבלו יהודי העיירה מהתנכלויות אנטישמיות גוברות והולכות מצד שכניהם הפולנים, תוך חרם על עסקי היהודים בעיירה.

### בשואה

אנדרטה לזכר יהודי חוז'לה (חורז'ל) שנספו בשואה, בבית העלמין בחולון
עוד טרם פרוץ מלחמת העולם השנייה עברו רבים מיהודי העיירה לוורשה ולערי הסביבה, בעקבות המתיחות בגבול עם גרמניה, ששכן במרחק של קילומטר וחצי מהעיירה.

ב-1 בספטמבר 1939, היום הראשון למלחמת העולם השנייה, נכנסו הגרמנים לעיירה, ומצאו אותה כמעט ריקה מיהודים. בזמן זה בזזו הפולנים המקומיים את בתי היהודים ביישוב. ב-8 בספטמבר רצחו הגרמנים בין 41 ל-85 יהודים מהעיירה בבית הכנסת המקומי. מאות יהודים נוספים מהעיירה נרצחו בפשאסניש.

כ-130 יהודים שנותרו בעיירה הועסקו בידי הגרמנים בעבודות כפייה, ואולצו להרוס בידיהם את בית הכנסת ובית המדרש בעיירה. כמו כן, אולצו יהודי העיירה לענוד טלאי צהוב. יהודים אלו גורשו בהמשך לגטו מקוב מזובייצקי, וגורלם שם היה כגורל יתר יהודי המקום.

קישורים חיצוניים
----------------

ויקישיתוף מדיה וקבצים בנושא **חוז'לה** בוויקישיתוף
* 

* אתר האינטרנט הרשמי של חוז'לה
* ספר יזכור לקהילת חוז'לה, בספריית העיר ניו יורק
* חוז'לה באתר מרכז מורשת יהדות פולין
* "חוז'לה", באתר השטעטל הווירטואלי
* "חוז'לה", באתר JewishGen (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007416485305171
* VIAF: 307289746
* WorldCat (עם VIAF): 307289746

 |
**סלט תפוחי אדמה** היא מנת סלט, העשויה מתפוחי אדמה מבושלים, בדרך כלל מכילה רוטב ומגוון מרכיבים נוספים כגון, ביצים מבושלות וירקות טריים.

בארצות הברית, זו נחשבת בדרך כלל כתוספת המלווה את המנה העיקרית (אנ').

היסטוריה וגרסאות
----------------

מקובל לחשוב שמקורו של סלט תפוחי אדמה בגרמניה, ומשם התפשט ברחבי אירופה, ארצות הברית ומאוחר יותר אסיה. סלט תפוחי אדמה אמריקאי מקורו ככל הנראה במתכונים, שהובאו לארצות הברית דרך מהגרים גרמנים ואירופים במהלך המאה ה-19.

סלט תפוחי אדמה בסגנון אמריקאי מוגש קר או בטמפרטורת החדר. המרכיבים כוללים לרוב מיונז או תחליף דומה (כגון יוגורט או שמנת חמוצה), עשבי תיבול וירקות חיים (כגון בצל וסלרי). סלט תפוחי אדמה בסגנון דרום גרמני מוגש חם או בטמפרטורת החדר והוא עשוי עם וינגרט (ולא רוטב קרמי על בסיס מיונז) וכולל בדרך כלל בייקון. סלט תפוחי אדמה צפון גרמני מוגש קר או בטמפרטורת החדר. הוא עשוי בדרך כלל עם מיונז, ביצה קשה וחמוצים מתוקים או חמוצים. סלט תפוחי האדמה בסגנון אמריקאי מקורו כנראה בגרסה זו. סלט תפוחי אדמה בסגנון אסייתי דומה לסלט תפוחי אדמה בסגנון אמריקאי, אך יש לו טעם מתוק והוא עשיר יותר בביצה.

סלט תפוחי אדמה אמריקאי
----------------------

המתכונים הידועים המוקדמים ביותר של סלט תפוחי אדמה אמריקאיים מתוארכים לאמצע המאה ה-19 או אמצע המאה ה-18 ומושרשים במטבח הגרמני, שהובא לארצות הברית על ידי מתיישבים אירופאים. גרסה מוקדמת של סלט תפוחי אדמה אמריקאי הייתה עשויה מתפוחי אדמה מבושלים שהיו בדרך כלל מתובלים בשמן, חומץ ועשבי תיבול.

 פוטסרה בסגנון יפני

סלט תפוחי אדמה יפני
-------------------

גרסה של סלט תפוחי אדמה הנפוצה ביפן ידועה בשם **פוטסרה** (או **פוטסלה**), שם שהא הלחם בסיסים של השם באנגלית (Potato - תפוח אדמה + Salad - סלט). הוא מורכב באופן מסורתי מהמרכיבים העיקריים של סלט תפוחי האדמה (פירה מתפוחי אדמה מורתחים, ביצים קשות), ירקות (מלפפון, בצל, גזר) ושינקן מעורבב עם רוטב העשוי מיונז, חומץ אורז וחרדל קראשי.

סלט תפוחי אדמה רוסי
-------------------

סלט אוליבייה הוא סוג של סלט תפוחי אדמה הנפוץ במטבח הרוסי ונאכל מסורתית בחג הנובי גוד. הסלט כולל בדרך כלל תפוחי אדמה מבושלים, מיונז, ביצים קשות, גזר מבושל ומלפפונים חמוצים (מסורתית מלפפונים במלח ולא בחומץ). במתכונים מסוימים מוסיפים תירס משומר, אפונה, שורש פטרוזיליה מבושל, כרישה מבושלת או אפילו תפוחים. יתר על כן, פטרוזיליה קצוצה משמשת בדרך כלל כקישוט. תיבול הסלט הוא במלח ופלפל שחור בלבד.

ראו גם
------

* סלט ביצים
* סלט אוליבייה

קישורים חיצוניים
----------------

ויקישיתוף מדיה וקבצים בנושא **סלט תפוחי אדמה** בוויקישיתוף

הערות שוליים
------------

1. 1 2  "» Potato Salad: History". *www.guampedia.com* (באנגלית אמריקאית). נבדק ב-6 במרץ 2017. `{{cite web}}`:  (עזרה), backup
2. 1 2  Olver, Lynne. "The Food Timeline: history notes--salad". *The Food Timeline*. ארכיון מ-2020-04-08.
3. ↑  "American Potato Salad Recipe". *kraftrecipes.com*. נבדק ב-6 במרץ 2017. `{{cite web}}`:  (עזרה)
4. ↑  "South German Potato Salad".
5. ↑  "North German Potato Salad".
6. 1 2  Russo, Susan (10 ביוני 2009). "Rethinking Potato Salad". *NPR*. `{{cite web}}`:  (עזרה)
7. ↑  "Sałatka jarzynowa". *Kwestia Smaku* (בפולנית). 2016-05-23. נבדק ב-2022-12-02.
**מייקל דמיאן "מייק" סוויטני** (באנגלית: **Michael Damien "Mike" Sweetney**; נולד ב-25 באוקטובר 1982) הוא כדורסלן עבר אמריקאי. ב-4 עונותיו הראשונות בקריירה שיחק בליגת ה-NBA, ולאורך התקופה רשם ממוצעים כוללים של 6.5 נקודות ו-4.5 ריבאונדים למשחק. בין השנים 2009–2017 שיחק בקבוצות שונות בליגת הפיתוח של ה-NBA, בסין, בפוארטו ריקו, ברפובליקה הדומיניקנית, באורוגוואי ובוונצואלה.

מאז שנת 2019 משמש כעוזר מאמן בקבוצת הכדורסל של ה"ישיבה יוניברסיטי".

קריירת מכללות
-------------

סוויטני נולד בוושינגטון די. סי. וגדל באוקסון היל שבמרילנד הסמוכה. בשנת 2000 החל ללמוד באוניברסיטת ג'ורג'טאון, וכבר בעונתו הראשונה בקבוצת הכדורסל שלה הוביל אותה לשלב שמינית גמר טורניר אליפות המכללות (NCAA Sweet Sixteen), עם ממוצעים של 12.8 נקודות ו-7.4 ריבאונדים למשחק. בשתי העונות הבאות נבחר לחמישיית העונה של מחוז Big-East, לאחר שרשם ממוצעים של 21.1 נקודות, 10.2 ריבאונדים ו-2.5 חסימות למשחק. בסיום עונתו השלישית, 2002/2003, עזב את האוניברסיטה לטובת התמודדות לבחירה בדראפט ה-NBA.

קריירת משחק מקצועית
-------------------

בדראפט ה-NBA‏ 2003 נבחר סוויטני על ידי ניו יורק ניקס, בבחירה התשיעית. בשתי עונותיו עם הניקס הציג יכולת מאכזבת, ותרם 7.0 נקודות ו-4.8 ריבאונדים בממוצע למשחק כשחקן ספסל.

לקראת עונת 2005/2006 הועבר לצד טים תומאס, ג'רמיין ג'קסון ו-3 בחירות דראפט עתידיות לשיקגו בולס, בתמורה לאדי קרי ואנטוניו דייוויס. גם בתקופתו בשיקגו לא עמד בציפיות ממנו, בתור כוכב ליגת המכללות לשעבר, ובשתי עונותיו עמה קלע 6.0 נקודות ואסף 4.1 ריבאונדים בממוצע למשחק.

בין השנים 2007–2009 לא שיחק כלל בשל כושר גופני לקוי ועלייה במשקל, אשר הגיע בשיאו לכ-180 קילוגרם. בעונת 2009/2010 חזר לשחק, לאחר שהצטרף לקבוצת שאאנשי קילינס מליגת העל הסינית. לקראת סיום אותה עונה חתם על חוזה בקבוצת אירי בייהוקס מליגת הפיתוח של ה-NBA.

בין השנים 2010–2017 שיחק עבור 8 קבוצות שונות בפוארטו ריקו, ברפובליקה הדומיניקנית, באורוגוואי ובוונצואלה.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של סוויטני ב-NBA, באתר basketball-reference.com
2. ↑  פרופיל של סוויטני, באתר ישיבה יוניברסיטי
3. ↑  הסטטיסטיקות של סוויטני בליגת המכללות, באתר sports-reference.com
4. ↑  רשימת הנבחרים בדראפט 2003, באתר basketball-reference.com
5. ↑  שיקגו מצרפת את סוויטני, תומאס וג'קסון, באתר הקבוצה, 3 באוקטובר 2005
6. ↑  אוכל היה הסם שלי, באתר וושינגטון פוסט, 8 ביולי 2016
7. ↑  הסטטיסטיקות של סוויטני בליגת הפיתוח, באתר basketball-reference.com
8. ↑  סוויטני מתגבר על תקופתו החשוכה בניו יורק, באתר ניו יורק פוסט, 23 בדצמבר 2019
**רונלד סטייסי קינג** (באנגלית: **Ronald Stacey King**; נולד ב-29 בינואר 1967) הוא כדורסלן עבר אמריקאי, אשר שיחק באופן פעיל בין השנים 1989–1999. לאורך 8 עונותיו בליגת ה-NBA זכה ב-3 אליפויות כשחקן שיקגו בולס (1991–1993), והעמיד ממוצעים כוללים של 6.4 נקודות ו-3.3 ריבאונדים למשחק.

מאז שנת 2006 משמש כפרשן של שידורי משחקי הבולס.

קריירת מכללות
-------------

קינג נולד וגדל בעיר לוטון שבאוקלהומה, ובין השנים 1985–1989 למד באוניברסיטת אוקלהומה. בעונתו השלישית בקבוצת הכדורסל של האוניברסיטה, 1987/1988, רשם ממוצעים של 22.3 נקודות, 8.5 ריבאונדים ו-2.6 חסימות למשחק, והוביל את הקבוצה לצדם של הארווי גרנט ומוקי בליילוק לשלב רבע גמר טורניר אליפות המכללות (NCAA Elite Eight). במשחק רבע הגמר הפסידו ה"סונרס" מול האלופה שבדרך, אוניברסיטת קנזס, בה שיחקו דני מאנינג וקווין פריצ'רד. בעונה הבאה העמיד קינג ממוצעים של 26.0 נקודות, 10.1 ריבאונדים ו-2.3 חסימות למשחק, ובסיומה נבחר לחמישיית העונה של ליגת המכללות (First-team All-American).

קריירת משחק
-----------

בדראפט ה-NBA‏ 1989 נבחר קינג בבחירה השישית, על ידי שיקגו בולס. במהלך עונתו הראשונה בשיקגו קלע 8.9 נקודות בממוצע למשחק, אשר בדיעבד היו שיא הקריירה שלו, ובסיומה נבחר לחמישיית הרוקיז השנייה של העונה. בכל 3 העונות הבאות זכה עם הבולס באליפות ה-NBA; לאורך התקופה שותף ב-44 מתוך 58 משחקי הקבוצה בפלייאוף, וקלע 6.0 נקודות למשחק בעונה הסדירה, ו-3.5 נקודות למשחק בפלייאוף.

בפברואר 1994, לאחר כ-4 עונות וחצי בשיקגו, הועבר בטרייד למינסוטה טימברוולבס בתמורה ללוק לונגלי ובחירת דראפט עתידית. ב-18 המשחקים עד לסיום עונת 1993/1994 קלע 11.8 נקודות ואסף 6.1 ריבאונדים בממוצע למשחק עבור הטימברוולבס. בקיץ 1995 שוחרר קינג מהקבוצה.

ב-4 העונות הבאות שיחק לתקופות קצרות עבור מיאמי היט, בוסטון סלטיקס ודאלאס מאבריקס מה-NBA, "גרנד ראפידס הופס" וסו פולס סקייפורס מליגת ה-CBA, "ארסיום מילאן" האיטלקית, "אנטליה ביוקשהיר" הטורקית ו"קורדובה אתנאס" הארגנטינאית.

לאחר הפרישה ממשחק
-----------------

בעונת 2001/2002 אימן את קבוצת "רוקפורד לייטנינג" מליגת ה-CBA, ובעונה העוקבת אימן את סו פולס סקייפורס.

בשנת 2006 מונה באופן זמני לפרשן של משחקי שיקגו בולס ברשת CSN, ושנה לאחר מכן זכה לתפקיד קבוע כפרשן, לצדו של השדרן ג'וני קר. בשנת 2008 החל לשמש כפרשן הקבוצה בשידורי רשת NBC המקומית.

קישורים חיצוניים
----------------

* סטייסי קינג, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של קינג ב-NBA, באתר basketball-reference.com
2. 1 2  משדר את הזריקות, באתר ESPN,‏ 4 במרץ 2011
3. ↑  הסטטיסטיקות של קינג בליגת המכללות, באתר sports-reference.com
4. ↑  חמישיות העונה של ליגת המכללות בין 1980–1989, באתר sports-reference.com
5. ↑  רשימת הנבחרים בדראפט 1989, באתר basketball-reference.com
6. ↑  קינג נשלח בטרייד למינסוטה, באתר שיקגו טריביון, 24 בפברואר 1994
7. ↑  אחיו של סטייסי קינג נפטר מקורונה, באתר bleacherreport.com,‏ 3 במאי 2020
קווי שדה של מגנט שש קטבי אידיאלי.
**מגנט השש קוטבי** (באנגלית: **Sextupole Magnet**) הוא מגנט המשמש מאיצי חלקיקים למיקוד החלקיקים ושמירתם יחד. המגנט יוצר נקודת מיקוד אחת לאלומת החלקיקים ופועל כך שנקודת המיקוד הנוצרת היא ביחס פרופורציונלי למרחק של חלקיקים ממרכז המגנט.

המגנט בנוי משישה אלקטומגנטים זהים. האלקטרומגנטים הללו מסודרים בסדר קטבים הפוך לסירוגין. כלומר, קוטב צפוני של אחד צמוד לקוטב דרומי של המגנט הסמוך לו.

עיצוב האלקטרומגנט השש קוטבי לרוב כולל שישה קצות מוט פלדה. הפלדה מתמגנטת על ידי זרם חשמלי גדול שזורם בסליל מתכת המלופף מסביב למוטות, דבר שיוצר את השדה המגנטי אשר שומר את האלומה ביחד.

לרוב משתמשים במגנט שש קוטבי כדי לתקן את השיבוש הנגרם על ידי המגנט הארבע קוטבי.

שימושים
-------

1. מגנט שש קוטבי משמש בעיקר במאיצי חלקיקים. במאיצי חלקיקים יוצרים בצורה מבוקרת התנגשויות חלקיקים בנקודות ספציפיות. הבעיות הגדולות במאיצי חלקיקים הן בעיות כרומטיות (חוסר מיקוד של החלקיקים באלומה כקבוצה אחת) ולכן משתמשים באמצעים המתקנים את בעיות אלו - מגנט שש קוטבי.
2. העברת אלקטרונים מיקרוסקופית - טכניקה מיקרוסקופית שבה מועברת אלומת אלקטרונים דרך עצם כדי ליצור תמונה. התמונה נוצרת על ידי האינטראקציה שמבצעים האלקטרונים עם העצם דרכו הם עוברים. בגלל השימוש בעדשות אופטיות נוצרת סטייה ספרית הגורמת לפיזור אלומת האלקטרונים. משתמשים במגנט שש קוטבי על מנת לתקן סטייה זו.

### במאיצי חלקיקים

אלקטרו-מגנט שש קוטבי. במגנט זה עושים בו שימוש בסינכרונטרון שבאוסטרליה כדי לתקן את הסטיות הכרומטיות של אלומות אלקטרונים.
במאיצי חלקיקים האנרגיה גבוהה מאוד ולכן משתמשים בהסטה מגנטית החזקה יותר מהסטה אלקטרוסטטית. משתמשים בכוח לורנץ: {\displaystyle F=q(E+v\*B)} המאפשר למספר מגנטים היוצרים את "הסריג" הנחוץ כדי לכופף, לכוון ולמקד אלומת חלקיקים טעונה.

המגנט הארבע קוטבי משמש כדי לאחד ולמקד את אלומת החלקיקים אך יכולת המיקוד שלו תלויה באנרגיה של החלקיק אותו הוא מנסה למקד. כלומר, ככל שאנרגיית החלקיק גבוהה יותר נקודת המיקוד של אותו חלקיק רחוקה ולהפך. לכן, המגנט יכול למקד לאותה נקודה רק חלקיקים באותה רמת אנרגיה.

מאחר שהמגנט הארבע קוטבי אינו ממקד את כל אלומת החלקיקים לאותה נקודה, נחוץ מגנט שש קוטבי אשר יכולת המיקוד שלו תלויה במרחק של החלקיקים ממרכז המגנט שבו הם עוברים וכך אלומת החלקיקים כולה מתמקדת לאותה נקודת מיקוד.

בעיות עם המגנט השש קוטבי
------------------------

ישנן מספר בעיות עם המגנט השש קוטבי: השדות השש קוטביים אינם-ליניארים (מה שאומר שהם תלויים בתוצר של התזוזה הרוחבית), והם תלויים גם בהסטה האופקית וההסטה האנכית. זה מוביל לביטויים מתמטים שאי אפשר לחשב ברוב המקרים. דבר שדורש להשתמש בהשערות והערכות כדי לחשב את השפעת המגנט על האלומה. בנוסף, המגנט עלול להעיף חלק מהחלקיקים מהמסלול הקבוע ולהאבד בקירות האלומה - לצאת ממנה. דבר זה מגביל את האזור היציב שהחלקיקים יכולים לנוע בו במאיץ.

קישורים חיצוניים
----------------

* Sextupole magnet Kai HockCockcroft Institute / Liverpool University June 22, 2010 - עמוד 1 (באנגלית)
* European X-Ray Free-Electron Laser Facillity GmbH Annual Report - עמוד 77 (באנגלית)

הערות שוליים
------------

1. 1 2 3 4  Kai Hock, Sextupole magnet, **Cockcroft Institute Liverpool University**, עמ' 1
2. 1 2  European XFEL, European X-Ray Free-Electron Laser Facility GmbH, **European XFEL**, עמ' 77
**טארטאקוב** (באוקראינית: **Тартаків** - **טארטאקיב**; בפולנית: **Tartaków**; ביידיש: **טאַרטעקיוו**) היא עיירה במחוז לבוב שבמערב אוקראינה, בה התקיימה עד השואה קהילה יהודית גדולה.

תולדות היישוב
-------------

טארטאקוב נוסדה בשנת 1426, ובמהלך המאה ה-18 הוענקו לה זכויות עיר, ונקבעו בה ירידים שנתיים וימי שוק. לאחר מלחמת העולם הראשונה, ובהתאם להסכם ריגה, נכללה העיירה בתחום הרפובליקה הפולנית השנייה.

יהודי טארטאקוב
--------------

יהודים ישבו בעיירה מראשיתה, ונטלו חלק מרכזי במסחר שהתנהל בה. בשנות ה-40 של המאה ה-18 פעל בעיירה בית דפוס יהודי, אשר הוחרם בידי השלטונות בשנת 1754. בתקופה זו התארגנה בעיירה קהילה יהודית עצמאית.

בעת הכיבוש הרוסי של העיירה בתחילת מלחמת העולם הראשונה ערכו החיילים הקוזקים והצ'רקסים שנכנסו אליה פרעות ביהודיה, תוך אונס נשים ושוד רכוש רב. כאשר נכנסו החיילים הפולנים לעיירה בשנת 1919, פרעו גם אלו ביהודיה. לאחר המלחמה השתקמה הקהילה היהודית בעיירה בסיוע הג'וינט, ובין מלחמות העולם נמנו בעיירה 1,139 יהודים, מתוך 1,486 תושבים, והתקיימה בה פעילות של המפלגות הציוניות השונות. פעילות זו נאסרה עם כיבוש האזור בידי הסובייטים בספטמבר 1939, תוך הגליית הפליטים היהודים שהגיעו לעיירה, כמו גם כמה מהמשפחות היהודיות האמידות ביישוב, לעומק ברית המועצות.

### בשואה

עם פרוץ מבצע ברברוסה, בסוף יוני 1941, הופגזה העיירה באופן כבד בידי הגרמנים, ויהודיה נמלטו לכפרי ולשדות הסביבה. עם כניסת החיילים הגרמנים לעיירה, רצחו בה אלו בו ביום 173 יהודים. בהמשך נלקחו יהודי העיירה לעבודות כפייה, במסגרתן עונו, וחלקם נרצחו. יודנרט שמונה בעיירה לאחר מכן נצטווה להסדיר את אספקת עובדי הכפייה היהודים לגרמנים. בערב פורים תש"ב שולחו כ-50 יהודים מהעיירה למחנות עבודה בסביבת לבוב.

בסוף ספטמבר 1942 ערכו הגרמנים אקציית חיסול בעיירה, בה שילחו את כ-900 היהודים שנותרו במקום למחנה ההשמדה בלז'ץ ולגטו סוקאל. יהודים בודדים מהעיירה ששרדו את השואה לא שבו להתגורר בה, לאחר שהאוקראינים המקומיים איימו עליהם ברצח.

קישורים חיצוניים
----------------

ויקישיתוף מדיה וקבצים בנושא **טארטאקוב** בוויקישיתוף
* טארטאקוב ב אתר מרכז מורשת יהדות פולין
* "טארטאקוב", באתר השטעטל הווירטואלי
הרב **אברהם אהרון כ"ץ** (נולד בי"ט באב ה'תש"ט, 14 באוגוסט 1949) הוא דיין ישראלי, כיהן כדיין בבית הדין הרבני הגדול בירושלים. קודם לכן כיהן כאב בית הדין באשקלון, כדיין בבית הדין הרבני בחיפה, כרב צבאי וכרב שכונה בבאר שבע.

ביוגרפיה
--------

נולד בסלובקיה לרב אליהו כץ, רבה של ברטיסלאבה ולימים רבה של באר שבע וחבר מועצת הרבנות הראשית לישראל. נקרא על שם סבו הרב אברהם אהרון כ"ץ, רבה של ניטרה ונכדו של הרב מנחם כ"ץ פרוסטיץ. למד בבית הספר היסודי בעירו והחל לימודי תיכון.

בשנת ה'תשכ"ה (1964) עלה לישראל, ובין השנים תשכ"ה-תשכ"ז למד בישיבת פוניבז' לצעירים בבני ברק אצל הרב אהרון יהודה לייב שטיינמן. בין השנים תשכ"ז-תשכ"ז למד בישיבת גרודנא באשדוד, שם נמנה עם התלמידים הראשונים, ובין השנים תשכ"ט-תשל"א בישיבת פוניבז' הגדולה. לאחר נישואיו לאווה, בין השנים תשל"א-תשל"ד למד בכולל "שבט מחוקק", מייסודו של הרב איסר יהודה אונטרמן, אצל הרב זלמן נחמיה גולדברג. לאחר מכן למד בבית המדרש הגבוה לתלמוד והוראה בנגב בבאר שבע.

בין השנים 1975–1977, במקביל ללימודיו התורניים, השלים לימודי הסמכה להנהלת חשבונות. לאחר מכן שירת כרב צבאי בבאלי"ש, השתתף במלחמת שלום הגליל, והגיע לדרגת סרן במילואים.

### רבנות

בשנת ה'תשל"ז החל הרב כ"ץ לשמש כראש כולל בית המדרש הגבוה לתלמוד והוראה בנגב. בשנת ה'תשל"ח (1978) נסמך לרבנות לרבנות בידי הרבנים רפאל כדיר צבאן, שלמה גורן, זלמן נחמיה גולדברג ודוד פוברסקי. כן נסמך מטעם הרבנות הראשית לרבנות עיר ולדיינות. בקיץ תשל"ח החליף את הרב יצחק כהן, רבה של אירלנד, בתפקידו.

החל משנת ה'תשמ"ט כיהן כרב שכונה בבאר שבע, תחת כהונתו של אביו כרב העיר, והיה אחראי על תחום המקוואות והעירובין בעיר. 

### דיינות

הוסמך לדיינות בשנת ה'תש"ן (1990). ב-29 ביוני 1992 התמנה לכהן כדיין בבית הדין הרבני, כיהן בבתי הדין בחיפה ובאשקלון, וב-1 ביוני 2011 מונה להיות אב בית דין באשקלון. בשנת 2014 מונה לכהן במינוי זמני בבית הדין הרבני העליון. ב-31 ביולי 2016 החל לכהן כחבר בבית הדין הרבני הגדול בירושלים. פרש מכהונתו בהגיעו לגיל הפרישה, ב-13 באוגוסט 2019.

מפסיקותיו
---------

* כתובה שערכה בשקלים ישנים, תיגבה באותו סכום בשקלים חדשים, וכן בכל שינוי בערך הכסף.
* חייב בעל הלום קרב במצב נפשי בעייתי, לגרש את אשתו, בשל היותו מחוסר יכולת לתפקד כבעל.

קישורים חיצוניים
----------------

* פסק דין של הרב כ"ץ, אתר "דעת".

הערות שוליים
------------

1. ↑  לשכת השר - ז. המר/א. שאקי - בתי-דין - 1989-1990 - כללי - מינויים; גיור; בג"צ, באתר ארכיון המדינה, עמ' 16–18
2. ↑  לשכת השר - ז. המר/א. שאקי - בתי-דין - 1989-1990 - כללי - מינויים; גיור; בג"צ, באתר ארכיון המדינה, עמ' 14–15
3. ↑  לשכת השר - ז. המר/א. שאקי - בתי-דין - 1989-1990 - כללי - מינויים; גיור; בג"צ, באתר ארכיון המדינה, עמ' 9–12
4. ↑  לשכת השר - ז. המר/א. שאקי - בתי-דין - 1989-1990 - כללי - מינויים; גיור; בג"צ, באתר ארכיון המדינה, עמ' 21–22
5. ↑  לשכת השר - בתי-דין - כללי; מינויי דיינים, באתר ארכיון המדינה, עמ' 71
6. ↑  מינוי דיין לכהונה בפועל בבית הדין הרבני הגדול, ילקוט הפרסומים 6804, 2014, עמ' 5568
7. ↑  משה מאירסדורף, ‏כולם יוצאים מנצחים. כמעט, באתר כיפה, 13 ביולי 2016
8. ↑  ראו תקציר פסק הדין כאן בעמ' 9
9. ↑  ראו תקציר פסק הדין כאן בעמ' 6.